作者：无名氏
词牌/韵律：贺新郎

paragraphs: 鸾凤初成匹。
想桃源、刘郎仙女，新欢稠密。
昨夜文星从天降，孕作凡器质。
却正属、梅黄时日。
三九良辰佳气蔼，听重重相贺欢声溢。
又复见，嘉宾集。
满堂笑语罗筵席。
道称觞、宴你双庆，有谁能及。
好事鼎来惬人意，看看功名在即。
况先得、凤楼消息。
祈遂与君偕老愿，劝樽前且饮长生液。
增福寿，至千□。